咏怪石
作者：蘇軾
朝代：宋

paragraphs: 家有粗險石，植之疏竹軒。
人皆喜尋玩，吾獨思棄捐。
以其無所用，曉夕空嶄然。
碪礎則甲斮，砥硯乃枯頑。
于繳不可碆，以碑不可鎸。
凡此六用無一取，令人爭免長物觀。
誰知茲石本靈怪，忽從夢中至吾前。
初來若奇鬼，肩股何孱顔。
漸聞䃔䃧聲，久乃辨其言。
云我石之精，憤子辱我欲一宣。
天地之生我，族類廣且蕃。
子向所稱用者六，星羅雹布盈溪山。
傷殘破碎爲世役，雖有小用烏足賢。
如我之徒亦甚寡，往往掛名經史間。
居海岱者充禹貢，雅與鉛松相差肩。
處魏榆者白晝語，意欲警懼驕君悛。
或在驪山拒强秦，萬牛喘汗力莫牽。
或從揚州感盧老，代我問答多雄篇。
子今我得豈無益，震霆凜霜我不遷。
雕不加文磨不瑩，子盍節槩如我堅。
以是贈子豈不偉，何必責我區區焉。
吾聞石言愧且謝，醜狀欻去不可攀。
駭然覺坐想其語，勉書此詩席之端。